
CANDIDATO PA PROME MINISTER 


FRANS TIMMERMANS CUESTIONA PA 
LAGA ‘EL POLLO” LIBER NA ARUBA 


UN MINISTER DI 
ENSEÑANSA CU NO SA 
CONTA TA PROBLEMA 
PA ENSEÑANSA 


SENTIMIENTO DI 
COMERCIO TA UN 
CRECEMENTO ECONOMICO 
DEN PROXIMO 12 LUNA 


PROME MINISTER EVELYN WEVER-CROES: 
META DI LANDSPAKKET TA 
PA OPTIMALISA Y REFORSA 
SECTOR PUBLICO 


TRABOUNAN ANDANDO DESDE 2021 

D 
espues cu e di cuater gobierno di coalicion di Prome 
Minister Mark Rutte a entrega retiro y a bira demisionar- 
io, tur partido a cuminsa prepara pe e proceso electoral pa 
Tweede Kamer cu lo tuma luga dia 22 di November venidero. 


Partidonan a cuminsa reorganisa nan mes y tin varios 
cupo den partidonan prominente di Hulanda cu a bira liber 
mirando cu varios miembro di Tweede Kamer a dicidi di 
bandona politica mientras cu varios partido ta buscando 
lidernan nobo pa dirigi nan organisacion. 


Sinembargo ayera a surgi algun publicacion masha intere- 
sante den cual desaroyonan na 2014 na Aruba, ta wordo 
cuestiona pa rivalnan politico den e campaña electoral cu ta 
tumando luga rond di Hulanda. 


E miembro di Tweede Kamer Wybran van Haga kende ta ex 
‘Forum voor Democratie’ a dirigi cartanan na tanto Prome 
Minister Mark Rutte como Ministrer di Asuntonan Exterior 
kende ta Wopke Hoekstra relaciona cu decision cu e actual 
lider di e combinacion di PvdA y Groenlinks, esta Frans 
Timmermans, lo a tuma na 2014 pa loke ta un caso contra 
un lider grandi den e mundo di droga cu a keda deteni na 
Aruba. 


Haciendo campaña politico contra di Hoekstra kende ta 
candidato pa su partido pa bira Prome Minister, ta ser cues- 
tiona di si participacion den e detencion di e baron di droga, 
Hugo Carvajal, alias ‘El Pollo’ kende a keda deteni na 20214 
aki na Aruba. 


Carvajal kende tabata homber di confiansa di Presidente di 
Venezuela, Nicolas Maduro, a keda deteni riba peticion di 
husticia Mericano cu tabatin varios acusacion relaciona cu 
asuntonan di droga y autoridadnan Mericano tabata trah- 
ando riba documentonan pa pidi extradicion di e Venezolano. 


Ta ser mustra cu despues cu El Pollo tabata deteni na Aruba 
pa tres dia bou di supervision masha estricto na momento cu 
Timmermans kende e tempo ey tabata Minister di Asuntonan 
di Exterior, lo a ordena autoridadnan di husticia di Aruba, 
pa laga e Venezolano bay ya cu e ta den poder di un asina 
yama “paspoort diplomatico” cu ta sigura si inmunidad loke 
ta haci cu no por mishi cu su persona. 


Awor a base di publicacion di entre otro un website ayera 
y mirando cu Timmermans ta un candidato pa bira Prome 
Minister, e parlamentario van Haga a dicidi di dirigi e dos 
cartanan cu cuater pregunta na Rutte y Hoekstra, puntrando 
entre otro: 


1. Bo ta na altura di e hecho cu Frans Timmermans siendo 
antes Minister di Asuntonan di Exterior, dia 28 di Juli di 
2014 a dicidi di laga Carvajal liber di su detencion na Aruba 
despues e tabata deteni pa tres dia? 
2. Bo ta na altura di e hecho cu Estados Unidos, e Drug 
Enforcement Administration DEA, Procurador General Peter 
Blanken y e Hues Comisario Yvonne van Wersch e tempo ey 
tur a reacciona cu rabia riba e decision aki? 
3. Bo persona ta di opinion cu baronnan di droga y crimi- 
nalidad pisa tin cu wordo combati? Si ta asina kico ta bo 
persona su opinion pa e actuacion incorecto di e tempo ey y 
bo persona ta di opinion cu esaki ta priminti tiki cos bon si 
Timmermans yega na bira e lider di e pais? Por fabor duna 
un contesta detaya. 
4. Bo persona ta dispuesto pa laga haci un investigacion di 
con Timmermans, na e momentonan aki candidato pa bira 
Prome Minister, riba su propio iniciativa diripiente a dicidi 
di laga Carvajal bay liber? Por fabor un contesta detaya 
caminda bo persona tambe ta duna indicacion si bo persona 
lo laga investiga e rol di departamento di Relacion Exterior 
den e caso aki! 


Pues awor Parlamentarion Wybron van Haga ta sperando 
riba contesta di tanto Prome Minister demisionario Mark 
Rutte y su colega tambe demisionario di Asuntonan Exterior 
kende ta Wopke Hoekstra. 


Candidato pa Prome Minister 


Frans Timmermans cuestiona pa 
laga ‘El Pollo” liber na Aruba 


Diamars, 22 Augustus 2023 
AWEMainta 
LOCAL 
3 


S 
iman pasa diahuebs 17 di Augus- 
tus, a tuma luga apertura di aña 
escolar nobo y pa e ocasion aki, Min- 
ister di Enseñansa, sr Endy Croes a 
duna acto di presencia na Scol; Soeur 
Juliette y el a tene un conferencia di 
prensa pa e ocasion aki. 


Tanto e mandatario como su gobierno, 
a wordo cuestiona y critica formal- 
mente pa e forma con gasto di scol a 
aumenta pa e aña escolar nobo cu a 
caba di cuminsa y cu a crea bastante 
problema financiero pa varios famia 
pa manda yiunan scol mirando e suma 
exorbitante cu nan a dicidi di cobra pa 
schoolgeld y tambe airco geld. 


Fuera di e dos gastonan aki mayornan 
tin cu paga mas na material di scol cu 
añanan anterior mientras cu medi- 
danan cu gobierno a bin ta tumando, a 
debilita entrada di mayoria di famianan 
cu tin yiunan cu mester atende scol. 


Sinembargo buscando un forma pa 
laba man di e asunto di aumento di 
placa pa scol, Minister Endy Croes 
tabata determina pa confirma cu e lo 
no ta mucho bon den loke ta “rekenen” 
pero el a perde den su intento pa haci 
politica barata y kita tur responsab- 
ilidad di su gobierno y di su persona 
como Minister, cu e no a prepara su 
mes mucho bon. 


Segun Minister Croes, e asunto di 
aumento di schoolgeld ta pa gran parti 
culpa di AVP mirando cu durante 8 aña 
di gobernacion di e partido berde, e 
gobierno di Mike Eman no a ahusta e 
asina yama “normbedrag,” cu awor ta 
haci e diferencia aki. 


Reglanan ta prescribi cu e ahuste aki 
mester a tuma luga cada tres aña loke 


gobierno di AVP no a haci y awor segun 
Minister Endy, pueblo tin cu carga e 
consecuencia aki awor. 


Sinembargo e Minister di Enseñansa 
no a realisa cu su gobierno, esun cu 
el a sostene como Parlamentario pa 
partido MEP for di 2017 te cu 2021 y 
for di 2021 te cu awe n a 2023, nunca 
a implemente e ahuste aki tampoco cu 
su persona ta menciona y como tanto 
su gobierno ta ainda mas culpabel pa 
no adapta e asunto aki den ultimo seis 
añanan. 


SIN CONSECUENCIA 
Awor na grandi e Minister a anuncia 
na apertura di aña escolar nobo, cu 
gabinete Wever Croes II lo a caba di 
“aproba” un suma di 3.2 miyon florin 
pa e “normbedrag” pa scolnan por 


haya e placa aki pero no ta menciona ki 
consecuencia esaki lo tin pa mayornan 
cu ya caba a paga un suma grandi pa 
nan yiu atende scol e aña escolar nobo 
aki. 


For di unda a saca e placa aki no ta 
conoci pero den presupuesto suple- 
torio di 2023 lo tin cu mira cu si loke 
Minister Croes a sigura ta berdad of no 
y na momento cu Minister di Finansa, 
Xiomara Maduro entrega presupuesto 
2024 na Parlamento prome cu dia 1 di 
September cu otro siman, lo tin cu mira 
si Minister Endy Croes a papia berdad 
cu lo a pone otro suma di 3.2 miyon 
florin pa e mesun ‘normbedrag’ aki. 


Un Minister di Enseñansa cu no sa 
conta ta problema pa enseñansa 


Diamars, 22 Augustus 2023 
LOCAL 
4 
AWEMainta 


B 
anco Central di Aruba (BCA) a conclui e 
encuesta di percepcion di negoshi pa e 
di segundo trimester di 2023. E encuesta di 
percepcion di negoshi ta evalua e percepcion 
economico di e negoshinan local. 


Durante e di segundo trimester di 2023, e 
asina yama ‘Business Perception Index’, cu 
ta consisti di e indicenan di condicionnan 
economico actual y condicionnan economico 
a corto plaso, a crece for di 106,0 te na 106,6 
(mira Grafiek 1). 


E resultado ta debi na un subida den tanto 
e indice di condicionnan economico a 
corto plaso, como e indice di condicionnan 
economico actual. 


E indice di condicionnan economico a corto 
plaso a aumenta cu 0,9 punto di indice te na 
106,0, compara cu 105,1 den e di promer 
trimester di 2023. E indice di condicionnan 
economico actual a expande te na 107,0 den 
e di segundo trimester di 2023 (Grafiek 2). 


Mita di esnan encuesta ta premira un crece- 
mento economico flat den e siguiente 12 luna, 
esaki ta un subida di 11,8 punto di porcen- 
tahe compara cu e trimester anterior. 


E porcentahe di esnan encuesta cu ta anticipa 
un crecemento economico positivo den e 
siguiente 12 luna a nota un bahada di 5,3 
punto di porcentahe te na 38,3 porciento. 


E relato completo di e encuesta di percepcion 
di negoshi ta disponibel ariba website di BCA 
www.cbaruba.org 


Sentimiento di comercio ta un crecemento 
economico den proximo 12 luna 


Grafiek 2: Condicion Economico actual y Condicion Economico a corto plazo 


Grafiek 1: ‘Business Perception Index’ 

G 
obierno a tuma nota di un comunicado recien 
unda ta indica cu funcionarionan Hulandes 
ta haciendo un inventario pa kita 1500 pa 2000 
ambtenaar for di trabou. Prome Minister Evelyn 
Wever-Croes ta enfatisa cu e informacion aki ta 
incorecto. 


Pa locual ta optimalisacion di aparato guberna- 
mental por bisa cu por medio di Landspakket, 
a inicia desde aña pasa un destaho na unda cu 
lo traha riba e restructuramento di e aparato 
gubernamental cu enfoke pa wak cua tareanan 
cardinal ta di pais Aruba. E meta principal ta pa 
crea un aparato gubernamental cu ta reforsa y 
ta eficiente. Asina, profesionalnan local hunto cu 
compania independiente ta haciendo diferente 
sondeo pa cuminsa cu e trabounan stipula. 


Un di e puntonan esencial ta pa crea sosten pa e 
trayecto aki, no solamente riba nivel di gobierno 
y di empleado publico, pero tambe den comun- 
idad di Aruba. A base di esaki kier tuma pasonan 
concreto pa mehora e servicio den e aparato 
gubernamental. Un aspecto di e Landspakket 
ta pa, conforme conseho di IMF, mantene e 
norma di 10% di nos GDP pa locual ta gastonan 
di personal. Pa cu esaki tambe ta traha na midi 
eficiencia y aumento di productividad. 


Adicionalmente, por indica cu den cuadro di 
Landspakket, ya caba den LMA tin un base crea 
pa asina tur persona cu ta traha pa pais Aruba, 
por forma parti di un sistema di evaluacion pa 
asina wak nan progreso pa locual ta nan contri- 
bucion na e aparato gubernamental. Asina por 
guia personanan pa mehora unda cu tin cierto 
reto y tambe esnan cu ta resalta ta wordo miho 


Prome Minister Evelyn Wever-Croes: 


Meta di Landspakket ta pa optimalisa y reforsa sector publico 


Trabounan andando desde 2021 


mira. Asina tur hende ta cumpli cu nan derecho y deber den aparato publico. 
Mester enfatisa cu na ningun momento a haci palabracionnan entre pais Aruba y 
Hulanda pa kita entre 1500 pa 2000 trahado publico. Pero si tin e expectativa cu 
cada persona cu kier traha pa aparato gubernamental, ta traha segun reglanan 
y manera por spera di un bon empleado. 


Tambe mester indica cu siguramente no ta tarea di funcionarionan Hulandes 
pa haci e tareanan aki. Sinembargo Landspakket ta wordo ehecuta den colabo- 
racion cu Hulanda den forma di sostene experticio, semper y cuando cu Aruba 
ta e pais responsabel pa ehecucionnan riba diferente reforma. Adicionalmente 
por indica cu no tin niun aprobacion riba tema di ley di Raft. E ley aki ta tema di 
negociacion entre paisnan actualmente y aworaki lo sigui pa informa Parlamento 
pa asina ricibi e mandato pa tuma pasonan concreto. Tambe mester indica cu e 
base legal aworaki pa ehecucion di Landspakket ta un acuerdo mutuo unda cu 
na ambos pais mester tin consensus den cual ta e diferente pasonan pa ehecuta 
reformanan. 


“Pa cu esaki mi kier a resumi cu no tin niun palabracion pa kita 1500 pa 2000 
empleado publico di trabou. Esaki no ta berdad y ta lamenta cu e informa- 
cion incorecto aki ta wordo comparti. E meta manera indica ta pa optimalisa y 
reforsa e aparato gubernamental na unda cada empleado tin espacio pa desa- 
roya nan mes, conforme nan responsabilidad y tambe conforme expectativa cu e 
empleado publico ta comporta su mes segun regla y norma di aparato publico”, 
Prome Minister a duna di conoce. 

R 
eces a pasa y nos parlamentarionan mester prepara pa 
reunionnan. Despues di a tuma 6 siman di vakantie nos 
prome minister ta prepara pa bin Parlamento pa locual ta 
trata e 916 miyon cu gobierno a fia for di madre patria Hu- 
landa. Gobierno su lomba ta contra muraya paso ta un suma 
cu gobierno no tin y lo tin cu tuma un decision. Mas pio ai- 
nda cu e 20 miyon florin na bonds pa un termino di 3 luna 
gobierno no a logra di cera. E gobierno Hulandes ta demis- 
ionario pero ainda tin e poder pa pone un fin na e bay bin di 
nos gobierno. E COHO cu nos prome minister a bay di acu- 
erdo cu n’e y a firma riba e diabierna scur di 13 di Novem- 
ber 2020 tin consecuencia pa Aruba su autonomia. Un di 
e puntonan den COHO ta pa baha e cantidad empleadonan 
publico cu entre 1500 pa 2000 empleado. Omo a logra Sta- 
tus Aparte y sobrina a entrega e Status Aparte. Den añanan 
70 partido MEP a uza 12-8 pa cabay di campaña. Esnan cu 
a sali for di partido AVP y a funda partido MEP e tempo ey 
tambe a forma parti di e 12-8. 


Aruba ta nabegando sin un rumbo fiho y parce cu nos prome 
minister no ta interesa mas den ki direccion isla ta bay. Un 
cos ta sigur cu nos prome minister ta planeando algo. E lo 
bay sali na claridad. Esaki no ta e Aruba cu nos grandinan 
a laga atras pa nos. Hopi di nos no por identifica nos mes 
riba e isla aki. Materialismo a domina idealismo y esey a hiba 
nos Aruba den un direccion ekiboca. Nos no por papia di un 
progreso pa mayoria di nos hendenan. Nan placa no ta yega 
fin di luna. Si na Hulanda mes ta papia di cu 6 di 10 hende ta 
biba den pobresa anto kico nos por bisa nos yiunan di tera. 
Turismo ta bay bon pero e caha di gobierno tin un buraco 
grandi paso nos debe nacional a sigui crece for di 2017 pa 


awe den 2023. Gobierno kier tira culpa riba e gobierno di 
AVP pa 1.8 biyon di debe pero e gobierno aki tin mas cu 2 
biyon florin crea na debe. 


Nos a haya informacion cu e Hulandesnan ta screen depar- 
tamento di gobierno. E meta tras di esaki ta pa cera depar- 
tamento cu nos mester di dje y otro lo mester bay privatisa. 
Privatisacion ta mustra bon pero na final di cuenta e placa ta 
wordo mal ranca for di cartera di pueblo. Ehempel di priva- 
tisacion tin hopi y tambe cu di berdad ta genera entrada y 
ta auto sostenibel. Ni e companianan estatal a scapa gobi- 
erno paso nan a wordo uza como garantia di prestamo riba 
mercado internacional y riba dje e companianan aki mes a 
haci prestamo. Esaki kiermen cu e companianan estatal aki 
tin dobel debe. Esaki ta haci cu pueblo no por haya awa y 
coriente na un miho prijs. E companianan aki ta esclavo di 
debe. 


Diamars awor lo bay tin un reunion publico pa trata e 
prestamo di 916 miyon florin. Si gobierno no acepta e RAFT 
anto lo mester bay paga e 916 miyon florin na 8%. Segun 
nos por a compronde cu e Hulandesnan a cansa di e falta 
di madurez di nos gobierno y tin un KB pa ministerraad riba 
mesa. Gobierno mester bay tuma decision den e dianan nos 
dilanti. Asina ta diamars nos por mira e comedia cu lo tuma 
luga den Parlamento. 
Hopi importante pa pueblo di Aruba ta na altura cu lo bay 
pusha un otro arma biologico pa bolbe bin cu un lockdown 
den lunanan nos dilanti. Situacion economico mundial lo 
bira pio cu introduccion di e moneda di BRICS cu ta 1 pa 55 
dollar. Esaki ta mustra cu e dollar lo perde su balor. Merca ta 
pasa den un situacion dificil cu lo bay afecta biahamento cu 
lo tin consecuencia pa Aruba. Pa introduci e moneda digital 
e banconan lo bay crash y lo cera nan porta pa un tempo. 
Lubida riba swipe. Zorg pa tin cash. 


Dios lo no laga nada scondi y ta saca tur corupcion na luz 
di dia. Nos ta kere cu ora di yega pa e gobierno aki bay cas 
paso nan desastre lo persiguinan. Pueblo nos ayudo ta bin 
di Dios y ningun politico lo por trece un cambio si e no tin 
Dios den su bida. Aruba ta na unda nos ta awe pavia di a 
wordo goberna pa hendenan studia pero sin principio y sin 
temor di Dios. Hendenan cu ta bay contra leynan di Dios. Aki 
ta na unda partido Curpa ta e unico alternativa. 


Eric Ras(Curpa): 


Gobierno Hulandes demisionario no 
lo bay tin misericordia cu Aruba 


Nos Prome Minister a firma pa acepta COHO y Landspakket 

D 
en e ultimo dianan aki mi por a 
constata cu tin masha hopi ac- 
cion di parti pueblo pa compara prijs- 
nan den supermercadonan. Diferente 
hende a tuma un producto y compare 
na diferente supermarket y asina aler- 
ta pueblo riba e diferencia di prijs cu 
tin biaha ta basta grandi. E accion aki 
ta di aplaudi, ya cu pueblo ta esun cu 
ta dicidi si ta haci un negoshi exito- 
so, door di cumpra cerca nan si of no. 
Door di comparti informacion critico y 
expone e negoshinan cu tin prijs halto, 
por conscientisa henter pueblo unda 
pa cumpra y unda no. Akinan ta sigui 
algun herment mas cu pueblo por uza. 


Uza e APP di Departamento di 
Asuntonan Economico (DEACI). 
Riba App Store y Google Play of Play 
Store pueblo por download e app di 
DEACI cu yama; “Control di Prijs.” Ora 
bo habri e App aki ta duna bo 20 cate- 
goria di producto. Ora bo click riba 
cada categoria e ta duna bo: 
1. Tur e marcanan di e producto selec- 
ciona. 
2. E peso di cada producto. (Contendio) 
3. E prijs maximo cu gobierno a deter- 
mina pa cada producto. 


Uza e opcion “Macuto di Compras.” 
E macuto di compras ta un herment 
hopi efectivo pa nos pueblo deter- 
mina unda nan por haci nan compras 
na e luga mas economico. Den e mesun 
App aki di DEACI, click riba e garoshi 
di compras, y asina bo tin acceso na 


e “Macuto di Compras”. DEACI a traha 
un lista den cual abo como consumidor 
por wak comparacion di prijsnan entre 
diferente supermercadonan cu ta keda 
den diferente districto di nos isla. 
E lista aki ta duna bo lo siguiente: 
1. Na man robes di e lista bo por wak e 
productonan. Nan no necesariamente 
ta den canasta basico. 
2. Na e siguiente columna bo por wak e 
contenido/peso di e producto. 
3. Despues pueblo por wak e dife- 
rente supermercadonan na diferente 
districto di cual ta comparando prijs. 
4. Adicionalmente, por wak e prijs 
cu cada supermercado ta bende e 
producto. Ta “subraya/highlight” e 
sumanan di e articulonan cu ta wordo 
bendi mas barata y por wak tambe ta 
cual supermarket e ta. 


5. Por ripara cu mayoria di biaha ta e 
mesun par di supermarketnan aki ta 
bende su productonan mas barata ke 
otronan. 
6. Despues di a analisa e lista di 
comparacion di e “Macuto di Compras” 
e consumidor por deduci cu exactitud 
cual te supermercadonan mas caro 
y unda nan mester bay shop pa haya 
mas pa nan placa! 


Bishita e Facebook di Departamento di 
Asuntonan Economico (DEACI) 
Finalmente bo por bishita e face- 
book page di DEACI pa wak e lista 
di comparacion di prijs aki regular- 
mente. Ta uza esaki pa compara dife- 
rente supermarket continuamente den 
nan prijs pa pueblo por scoge e super- 
market mas economico. 


Parlamentario Marco Berlis (MEP) ta encurasha pueblo: 


Ban uza e app di control di prijs 


Departamento di Asuntonan Economico cu un app pa controla prijsnan di canasta basico 

Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


D 
ialuna mainta Minister di turismo y Salud Publico sr. Dan- 
gui Oduber a haci apertura di un programa di training pa 
docentenan yama “Leefstijl”. Esaki a sosode conhuntamente 
cu colega Minister di Enseñansa y Deporte sr. Endy Croes, 
Bestuur di scolnan, docentenan di IPA, representantenan di 
plataforma scol saludabel, docentenan di movecion y salud, 
DVG y Sociale Zaken. 


E training aki ta wordo duna pa un profesional Hulandes cu a 
bin Aruba specialmente pa esaki. E training nan aki lo tuma 
luga di diamars pa diabierna na Surfside Marina y nan ta 
wordo haci den cuadro di Aruba su plan nacional di preven- 
cion di malesanan no transmisibel. 


Leefstijl ta un programa educativo cu ta stimula y guia nos 
muchanan di un edad hoben riba tereno social emocional con 
pa haci escogencianan saludabel riba tereno fisico, nutri- 
tional y mental. E meta di e programa aki ta pa empodera 
muchanan pa ta resiliente y ta consciente di e ambiente cu 
tin rond di nan. E meta ta cu e programa aki lo ta uno struc- 
tural den scolnan como un vak y lo ta uno duradero, segun 
Minister Oduber. 


E programa aki lo yuda transforma nos muchanan y tambe 
e futuro generacion. Pa nan reconoce e importancia den 
cambia nan estilo di bida, pa hiba un bida mas saludabel. 


Pa consumi menos sucu y salo, pa participa activamente na 
actividadnan fisico por ehempel un deporte. 
Minister Oduber a splica cu na e momento aki Ministerio di 
Salud Publico ta implementando e plan nacional di preven- 
cion cu a keda lansa algun aña atras. 


Segun Minister actualmente ta enfocando riba 4 pilar: 
• E Healty Lifestyle Center, cu a habri su porta den januari. 
Na e momento aki e centro tin 104 cliente participante acti- 
vamente. E centro aki ta pa adulto caminda nan ta ricibi guia 
di con pa come y biba saludabel haciendo movecion fisico. 
• Un otro programa cu gobierno ta financiando ta esun di 
Jump 18 lidera pa dr. Busari. Esaki ta hobennan di 4 aña te 
cu 18 aña di edad. 
• Un otro bunita proyecto cu a wordo anuncia na luna di mei 
ta e programa di scol saludabel, e training cu ta bay tuma 
lugar ta un parti integral di e proyecto aki. 
• Minister Oduber ta compromete pa haci inversionnan den 
e parti di prevencion den salud atraves di diferente campa- 
ñanan. Pa asina nos por tin un comunidad mas saludabel, pa 
hisa e vitalidad pa tin mas productividad. 


Finalmente Minister Oduber kier a gradici DVG, Sociale 
Zaken, Ministerio di Enseñansa, Healthy Lifestyle Center y 
Scol Saludabel. 


Minister Dangui Oduber 


Docentenan di deporte ta bay ricibi un traning 
den cuadro di e programa di scol saludabel 

S 
ETAR, e compania local lider den telecomunicacion, ta 
orguyoso pa anuncia su compromiso continuo cu edu- 
cacion y e comunidad di Aruba. Como iniciativa pa mas cu 
5 aña, SETAR ta ofreciendo backpack cu material di scol na 
175 mucha. SETAR ta reconoce e importancia di educacion 
pa nos muchanan y hobennan y cu e iniciativa aki SETAR ta 
sigura cu nan tin hermentnan necesario pa nan cuminsa nan 
trayecto educativo cu entusiasmo y confiansa. 
  
Educacion ta Importante pa trece Cambio Positivo: 
Educacion ta e tool poderoso pa cambio y SETAR ta compro- 
mete pa contribui continuamente na desaroyo di nos comu- 
nidad. Ofreciendo e backpacknan aki ta mas cu solamente 
reparti material; ta trata di incentiva e gana pa siña y duna e 
muchanan y hobennan un forsa pa cuminsa nan aña escolar 


positivo. 
  
Un Tradicion di Duna Back: 
Durante e añanan, SETAR semper ta forma parti di dife- 
rente iniciativanan cu ta yuda muchanan y famianan den nos 
comunidad. SETAR ta orguyoso pa tin un impacto positivo 
riba bida di nos muchanan den diferente manera y e inicia- 
tiva di backpack sigur ta uno special pa e compania. 
  
Den e imagennan por mira e SETAR Marketing Team 
entregando 175 backpack na Fundacion Creciendo kende 
lo distribui esakinan entre muchanan cu ta asistiendo dife- 
rente scolnan riba nos isla. 


SETAR Stimulando Educacion: 


Ofreciendo pa mas cu 5 
aña caba, 175 Backpacks 
pa Aña Escolar Nobo 

T 
awata 35 aña pasa cu Jessica Lacle a caba 
scol y mesora a cuminsa labora den e indu- 
stria di Hospitalidad. 
Cu apenas 20 aña, Jessica a inicia su carera den 
e departamento di contabilidad di e proyecto di 
Timesharing Playa Linda Beach Resort, caminda 
despues di solamente 16 luna el a obtene e posi- 
cion di assistant comptroller. 


Na aña 1999, Jessica a cambia di proyecto, y 
hunto cu e Gerente General di e hotel e tempo ey, 
a sigui den e industria, e biaha aki como internal 
auditor di Faro Blanco Restaurant. 
Semper dispuesto pa siña y habri pa cambio, 
Jessica a pasa den diferente retonan y siste- 
manan nobo di administracion cu un mente posi- 
tivo. Jessica semper a domina su trabou y a crea 
tempo pa yuda tambe den e parti operacional na 
Faro Blanco Restaurant, caminda sin duda e ta 
hopi stima pa henter e ekipo. 


Den un ambiente hopi ameno, Jessica, den 
compania di tur colega y su famia, a celebra su 35 
aña di servicio y gran contribucion na Turismo di 
Aruba. Jessica a ricibi un reconocimento special 
pa su trabou incansabel for di man di Minister di 
Turismo y Salud Publico sr. Dangui Oduber como 
tambe di Directora di Faro Blanco Restaurant, 
Sra. Betty Werleman. 


Jessica Lacle a celebra 35 aña di servicio den hospitalidad 

P 
ublico general y comunidad di nabegacion di Aruba y region 
completo di Caribe ta cordialmente invita pa bin forma par- 
ti di loke lo bira e di 13 edicion di Aruba International Regatta. 
E evento lo cuminsa na Surfside Beach, Oranjestad, riba 25 te 
cu 27 di Augustus. E programa tambe lo inclui Diasabra cu boto 
miniatura, un careda cu lo tuma lugar entre 8’or di mainta te cu 
2’or di merdia na Governor’s Beach, Oranjestad. Tambe careda di 
Windsurfing entre 10’or di mainta pa 4’or di merdia, Fisherman’s 
Huts, Malmok, cual lo tuma lugar Diadomingo, 27 di Augustus. 
Tur cu ta nabega, of amante di nabegacion y publico general ta 
cordialmente invita! 


OPENING EVENT 
Diahuebs, 24 di Augustus. 
Aula, Universidad di Aruba. 
Registracion: 5PM 
Presentacion: 7PM 
Networking Cocktail Hour, 8PM. Complimentary Snacks, Cash 
bar. 
DIABIERNA, 25 DI AUGUSTUS 
Registracion: 5-9PM 
DJ, Musica, Live Mixing 
Regatta Village na Surfside Beach 
Cash Bar & dushi cuminda, Happy Hour 5-6PM 
DIASABRA, 26 DI AUGUSTUS 
9AM-5PM 
Henter dia, All Class, Sailing Races 
Regatta Village na Surfside Beach 
Happy Hour 5-6PM 
Live Reggea Music hunto cu THE ORIGINALZ 
Cash Bar & dushi cuminda 


DIADOMINGO, 27 DI AUGUSTUS 
9AM-9PM 
Henter dia, All Class, Sailing Races 
Regatta Village na Surfside Beach 
Ceremonia di premiacion pa Hoben: 4PM 
Ceremonia di premiacion pa Adulto: 7PM 
Happy Hour 5-6PM 
Live Reggea Music hunto cu THE ORIGINALZ 
Cash Bar y dushi cuminda. 
Diasabra, Careda di boto miniatura, 8AM-2PM na Governor’s 
Beach, Oranjestad riba 26 Augustus. Diadomingo, Careda di 
Windsurfing 10AM-4PM, Fishermen’s Huts Malmok, riba 26 di 
Augustus. 
Pa mas informacion y pa tur otro updates bishita: aruba-regatta. 
org/#calendar_of_events 


Aruba International Regatta ta cla pa ranca sali cu su 13 edicion! 

D 
iadomingo 20 di augustus, 2023 Kiwanis Club of 
Palm Beach a tene su di 3 edicion di Ride4Kids riba 
careteranan di Aruba. Miembronan di e club y no miem- 
bronan a core hunto pa yega na e meta y conhunta- 
mente cu Spin4Kids a crea fondo pa por yuda no me- 
nos cu 150 muchanan desafortuna paga nan school- 
geld. 


Kiwanis ta para pa muchanan y manera tur actividad di 
FUNdraising di Kiwanis club of Palm Beach, tur fondo 
ta bay 100% bek den comunidad y en special nos 
muchanan cu mester di dje. Manera ta custumber di 
Ride4kids, e fondo lo bay pa yuda muchanan paga nan 
schoolgeld pa asina mayornan cu tine duro no mester 
preocupa pa e mucha su educacion. 


Ride4Kids 
IPP Rothmar Coenraad a inicia e Ride4Kids 2:00 AM 
for di Bright Bakery rumbo Malmok cu e meta pa core 
175 KM. Riba e ruta, gruponan di 150 KM, 100 KM, 75 
KM y 50 KM a join y asina finalisa e Ride4Kids dilanti 
Kiwanis Club of Palm Beach na Neptali Henriquez Park. 
Aki ta caminda a haci e entrega di e cheque simbolico 
na representantenan di SKOA. 


Spin4Kids 
Pa 6:00 AM, Fk Roy Mezas a inicia e prome edicion di 
Spin4Kids ariba e parking lot dilanti Kiwanis Club of 
Palm Beach na Neptali Henriquez Park. Pa 4 ora largo 
parti den block di 1 ora, e spinners bou guia di FLY Fit 
Studio Aruba cu nan 3 instructornan a sa di tuma y 
cumpli cu e reto. Nos mester menciona cu tur contribuy- 
ente cu a aporta na e bon causa, a gosa bou di musica 
y bon ambiente. 


Un danki ta bay na e dos main sponsors Guardian group 
y tambe FLY Fit Studio Aruba pa kere den e proyecto aki 
y haci esaki un exito atrobe. No por lubida di duna danki 
na tur contribuyente cu a aporta na e bon causa aki 
den forma monetario y tambe den forma di logística. E 
lista ta largo y Kiwanis Club of Palm Beach lo duna nan 
un danki grandi riba nan Social Media paso ta hunto 
so por haci un evento asina exitoso caminda na final di 
dia, e muchanan ta sali gana. 


Pa mas informacion di Kiwanis Club of Palm Beach 
bishita nos webpage na www.kiwanispalmbeach.com of 
nos Facebook fan page na www.facebook.com/kiwani- 
spalmbeach of nos Instagram page cu ta www.insta- 
gram.com/kiwanispalmbeach 


Kiwanis Club of Palm Beach su di 3 edicion di Ride4Kids 


No menos cu 150 mucha lo haya aporte cu nan schoolgeld 

R 
ecientemente, Minister di Cultura, Xi- 
omara Maduro, tabata presente na 
Steenweg 19 pa presencia e finalisacion di 
e proyecto di restauracion di e monumento 
ex Botica Aruba. Tabata un mainta bunita 
na unda por a cera conoci cu e huurdonan 
di e parti ariba di e edificio aki. Ta trata di 
dos hoben, Pierre y Brittney Koolman cu 
a establece nan negoshi, Cocolishi Studio, 
den e monumento aki stimulando mas cre- 
atividad den nos centro di ciudad. 


Pa Minister Maduro tabata un placer pa 
mira ex Botica Aruba full renoba, esaki 
mirando cu apenas na februari di e aña aki 
e mandatario tabata presente pa celebra 
cu a termina e renobacion di e prome piso 
y patio di e monumento aki cu a bira e esta- 
blecimento di Koal Restaurant. Por bisa cu 
e cas ta completamente habita, dunando 
bida na e edificio cu a wordo construi na 
1925 pa Addison Croes cual tin un bunita 
storia pa conta. Awo ta toca turno na esnan 
cu a establece nan mes den e edificio aki 
pa sigui crea storianan pa conta pa nos 
futuro generacion. 


‘Na nomber di Gobierno di Aruba mi ta 
yama danki na Stichting Monumentenfonds 
Aruba cu na aña 2015 a cumpra e edificio 
aki, na 2016 a duna e edificio aki su seyo 
como monumento proteha y a cuminsa cu 
restauracion di e edificio. Un danki tambe 
na un y tur cu a coopera cu e proyecto 
di renobacion y pa mantene sigur e parti 
exterior den su forma original, paso cada 
biaha cu un momento keda restaura den su 
gloria, esaki ta conta su historia. Un danki 
na nos hoben entrepeneurnan Pierre y 
Brittney di Cocoloshi Studio, y tambe na sr. 
Raven y sr. Rensen di Koal pa kere den nos 
monumentonan y den Aruba. Un pabien 
tambe na Pais Aruba, cu otro monumento 
completamente renoba den centro di nos 
ciudad.’ e mandatario a finalisa. 


Minister Maduro di Cultura ta informa: 


E restauracion di monumento ex Botica Aruba a 
keda finalisa y ta yama bon bini na Cocolishi Studio 
Cada biaha cu un momento keda restaura den su gloria, esaki ta conta su historia 


Diamars, 22 Augustus 2023 
COMUNIDAD 
14 
AWEMainta 


P 
a duna comienso na e celebracion y como muestra di gratitud na un 
y tur cu a yuda Organisacion di Pensionado Publico di Aruba (OPPA) 
alcansa e bunita logro aki, tabatin un Santo Sacrificio di Misa Diado- 
mingo 20 di augustus 2023 na Misa Pro – Catedral na Playa pa 11or 
a.m. 


Pastoor Jairo Maduro a dirigi e Misa y a predica hopi bunita. Pastoor a 
felicita e miembronan presente y a duna un bon mensahe den su predi- 
cashi. 
Coro San Francisco, cu tin diferente integrante cu ta miembro di OPPA, 
a acompaña e Santo Sacrificio di misa. E coro a toca y canta masha 
bunita durante e celebracion aki. 
E misa tabata hopi bon presencia pa e miembronan di OPPA, cu a keda 
hopi contento cu e celebracion aki. 


Prome cu Pastoor a duna bendicion, Sra. Reina Hernandis, presidente 
di Comision di Actividad di OPPA, a duna un relato cortico di e historia 
di OPPA. 
Tame a invita e miembronan di OPPA presente pa prome cu nan bay cas 
pa nan pasa dilanti pa asina saca un potret di e grupo y cu por cierto 
tabata bastante grandi. Danki pa boso presencia. 
CdA a keda hopi contento cu e celebracion y cu di e manera aki por a 
gradici y haya bendicion pa salud pa por sigui cu e bunita trabou como 
boluntario pa OPPA. 


OPPA, ta celebra su di 35 aña di existencia 
dia 26 di Augustus 2023 binidero 

DIA 26 di augustus ta haci 57 aña cu e avion di Marine Luchtvaartdienst a 
crash na Simeon Antonio. E articulo aki a aparece den corantnan local na di 
50 aniversario di e accidente desastroso Mi ta spera cu e comunidad Arubiano, 
despues di a lesa e historia aki, tambe lo sinti mescos cu ami, e admiracion pa 
e bomberonan cu a risca nan propio bida pa salba bida di un prohimo y proteha 
propiedad particular. Un monumento, maske ta un simpel plakkaat conmem- 
orativo chikito, pa recorda e desaster aki y honra e bomberonan, lo ta na su 
lugar. 


Mi ta sigur cu Minister Rocco Tjon lo por percura pa por desvela un plakkaat dia 
26 di augustus 2023, e di 57 aniversario. 


[ Bomberonan ta sigui spuit awa riba e motor despues di paga e candela 
feros cu tabata manda vlam te na shelo. Foto Amigoe di Curaçao ] 
Matros G. Folkerts den Marine Luchtvaartdienst (MLD) tabata feliz e mainta di 
26 di augustus, 1966. E cu su amigo K. Kuik, tambe matros den SMR, a caba 
di pasa un vacantie sabroso na Aruba y nan tabata bay Corsou pa join nan 
bapor di guera “De Bitter”. E vacantie tabata manera un despedida di bida 
soltero pa Folkerts kende a caba di casa “pa handschoen” y su bruid tabata pa 
yega Corsou den algun dia. Kuik si tabata soltero sin compromiso. Na vliegveld 
Dakota nan a subi e Tracker C-45 di MLD pilotia pa Lt. E. Ypma. Lt. Ypma tambe 
tabata contento di bolbe Corsou pasobra mayan e lo cumpli 30 aña y hunto cu 
su casa y dos yiu e tabatin plan pa celebra. Lt. H. J. Mantel tabata e co-piloto 
biba na Corsou y tambe tabata casa cu dos yiu. 


Mas o menos 9:30 di mainta Lt. Ypma a lanta e avion rumbo pa Corsou, pero 
mes ora el a nota un problema y el a pidi toren permiso pa bira na man drechi 
pa e bolbe. E avion a cuminsa perde haltura rapido y e piloto a realiza cu e no 
por yega aeropuerto pa baha e avion normalmente. Pesey el a punta e avion 
pa purba yega maske ta e banda pariba di e vliegveld pa haci un aterisahe di 
emergencia. E maniobra aki a hiba e Tracker directamente riba e bario Simeon 
Antonio. 


Mas o menos 9:30 di mainta Lt. Ypma a lanta e avion rumbo pa Corsou, pero 
mes ora el a nota un problema y el a pidi toren permiso pa bira na man drechi 
pa e bolbe. E avion a cuminsa perde haltura rapido y e piloto a realiza cu e no 
por yega aeropuerto pa baha e avion normalmente. Pesey el a punta e avion 
pa purba yega maske ta e banda pariba di e vliegveld pa haci un aterisahe di 
emergencia. E maniobra aki a hiba e Tracker directamente riba e bario Simeon 
Antonio. 


Sra. Emma Ponson ta biba 
na Alablancastraat 21, e 
cas mas pariba den Simeon 
Antonio. Emma tabata baña 
un baby ora cu el a ricibi un 
yamada masha agita di su 
cuña cu tabata biba algun 
shen meter pazuid di dje. 


“Emma, core, sali afo! Un avion ta cayendo den direccion di boso cas”. Emma 
no a vacila, el a sali coriendo cu e baby tur na habon den su brasanan y e no a 
para te ora cu el a yega na cas di famia Acosta na Alablancastraat 4. Diripente 
el a tende un tremendo explosion y e por a mira vlamnan grandi cu tabata sali 
di su cura y yega te hopi halto. Casa di Emma, Sr. Ildo Ponson tabata traha 
cu KLM na e aeropuerto grandi pazuid di vliegveld. Un hende a yama Ildo pa 
avis’e cu un avion a cay caminda e ta biba. Sin puntra derecho el a bisa un 
colega pa avisa e hefe cu el a bay Simeon Antonio. 


Aparentemente, e avion su hala banda drechi a dal contra e dak di un 
mangashina banda pazuid di Alablancastraat, e avion mes a bay dal contra 
un pilar di hero cu Sr. Ponson a caba di laga pone na skina di e cura di su cas 
y despues a dal contra un mata di kwihi enorme den cura di cas caminda el a 
keda pega. Emma y Ildo ta bisa cu si no tabata pa e kwihi nan cas lo a keda 
dristibi. 


E explosion a wordo sinti te na diferente parti di Playa. E Brandweer den e 
aeropuerto bieuw na Bucutiweg mesora a bati alarm y un truck maneha pa 
Rufo Lampe a sali mesora. Rufo, kenda tabatin 6 aña den cuerpo di bombero, 
nunca a mira un calamidad di tal magnitud. Menos di tres luna pasa, 30 di juni, 
un Beechceraft C-45 a accidenta na vliegveld ora di despega. E avion a kima 
un poco, pero e candela a wordo paga mes ora y no tabatin consecuencia 
serio. 


El a admiti cu el a keda geshock y el a yena cu susto ora cu el a mira e desaster. 
Rufo ta conta cu tabatin hopi pida di e avion plama tur banda, un candela feroz 
tabata consumiendo e fuselahe. E candela tabata cayente manera e fornonan 
di Lago. E piloto (Ypma) y e matros (Folkerts) a cay for di e avion y nan tabata 


drumi riba suela. Tabatin un persona (Kuik) pega entre un ala di e avion y e 
fusilahe. Rufo tabata hopi preocupa tambe pasobra e tabata pensa cu e avion 
por explota atrobe na cualkier momento y mata e y tur su coleganan cu tabata 
pagando e candela y purba rescata e persona abordo di e avion. 


Gezaghebber Oscar Henriquez tabatin un telefon riba cual e ta en comunica- 
cion cu e hefe di polis y di brandweer 24 ora pa dia. E mainta di 26 di augustus 
1966 Sr. Henriquez a cab’i drenta den e auto oficial di Gezaghebber pa bay 
trabou ora cu a drenta un boletin urgente cu un avion a crash na Simeon 
Antonio. Mes ora Sr. Henriquez a duna e chauffeur ordo pa bay directamente 
pa e sitio di e accidente. 


[ Curpanan di dos victima riba 
suela banda di e avion. 
E victima na robes ainda 
tabata na bida, pero el a 
fayece un rato despues. 
Foto Amigoe di Curaçao ] 


Sr. Henriquez ta conta mi cu na e momento cu el a yega na e avion, ya e bomb- 
eronan a controla e candela. [Cont. Siguiente pagina] 


Tragedia, Curashi y Heroismo na Simeon Antonio 


[ Foto Arubaansche Courant ] 


[ Foto Arubaansche Courant ] 

Huma tabata sali di e partinan grandi di e avion y di e hopi pidanan chikito cu 
tabata gespart tur rond. E piloto a cay for di e cockpit y tabata drumi riba suela 
hunto cu un otro victima kende tabata mustra hopi herida banda di e avion. 
Nan a bisa Sr. Henriquez cu ainda e piloto tabata na bida. Sr. Henriquez a pura 
bay mir’e, pero na e instante cu el a yega cerca dje, e piloto Ypma a hala un 
rosea grandi y a fayece. Sr. Henriquez ta bisa cu hamas e lo lubida e momento 
ey. 


Como chauffeur, Rufo Lampe su responsabilidad tabata pa keda cu e truck, 
pero e ta conta con su coleganan Jesir de Boer y Evert Hijmering cu curashi 
sin midi y un forsa super-humano, milagrosamente a logra separa e partinan 
cu tabatin Kuik gara, y cu hopi trabou a logra saca e matros, inconciente, pero 
na bida ainda. Rufo ta insisti cu tabata un forsa di shelo cu a yuda e dos bomb- 
eronan, pasobra e cuater mariniernan cu a bin investiga e accidente, hunto no 
por a haci locual Jesir de Boer y Evert Hijmering a haci. 


E co-piloto Lt. Mantel a wordo lansa for di e cockpit y a cay dilanti di Simeon 
Antonio Store, un poco panort di e accidente. Emma y Ildo ta bisa cu nan a 
mir’e drumi riba suela cu un herida mahos den su cabes, pero ora cu e bomb- 
eronan a bay cerca dje, ainda e tabata duna señal di bida. Kuik y Mantel a 
wordo traslada pa Hospital San Pedro urgentemente. Pa Lt. Mantel, tabata 
demasiado laat. El a muri aya e siguiente dia. Danki na e heroismo di de Boer y 
Evert Ijmering, Matros Kuik si a biba. Tres dia despues, e tata y mama di Kuik, 
cu ayuda di MLD, a yega Aruba y sorprende nan yiu cu un bishita na hospital. 
Asina cu e por a biaha atrobe, Matros Kuik a wordo hiba pa Corsou caminda el 
a logra recupera completamente. 


Segun Rufo, e foam cu tabata wordo uza e tempo ey pa paga candela tabata 
contene “ossebloed”, si, sanger di baca! E tabata hole masha stinki y tabata 
masha toxico. Ora Rufo a yega cas e atardi ey, el a bay den lama, kita su 
pañanan y laba su curpa den lama prome cu el a subi tera atrobe. Su pañanan 
tabata hole asina stinki cu no tabata balapena pa laba nan atrobe. El a recoge 
nan y tira nan afo. Na cas di Ildo y Emma Ponson e daño causa pa e foam 
tabata mas cu e holo stinki. Cantidad di mata, entre otro como ocho mata 
grandi di papaya a muri, e aire a bira peligrosamente toxico, e yiunan a keda 
traumatiza y perde apetito. E hefe di Mariniers a conseha Ildo hiba su famia 
bay keda por lo menos un siman leu di cas. Den un trailer di un amigo henter 
e famia y nan cachonan a keda na Palm Beach dos siman. Mester menciona 
aki cu MLD nunca a recompensa famia Ponson un cen pa tur e dañonan cu e 
crash a causa nan. 


Dia cu nan a bolbe nan a mira cu e Mariniernan a recoge e restonan di avion 
y a hiba nan Savaneta caminda nan a wordo empaca y manda pa Corsou pa 
expertonan di MLD investiga kico por a causa e accidente. Asina mes nan a 
bolbe diferente biaha pa busca un cos cu aparentemente tabata hopi impor- 
tante, pero nan no a haya. Ora cu Ulrich, e yiu di 10 aña a tende e descripcion 
di e cos, el a confesa cu e taba tin’e scondi bou di cama di su ruman Natalia di 
8 aña. E “cos” abata un proyectil cu por a explota na cualkier momento! 


Dia 28 di augustus MLD a organisa den un hangar di e base mariniers na Corsou 
un ceremonia solem pa recorda e victimanan di e tragedia na Simeon Antonio. 
Entre e oradornan tabatin e gobernador di Antia Hulandes, Sr. N. Debrot. E 
viudanan di Ypma y Mantel, e dos victimanan cu tabata biba na Corsou, tambe 
tabata presente. 


Cuater dia despues di e tragedia, Bestuurscollege di Aruba cu Gezaghebber 
Oscar Henriquez a tene un ceremonia pa honra e bomberonan pa nan actu- 


acion excepcional durante e desaster na Simeon Antonio. Den su calidad di 
hefe di Brandweer, Gezaghebber Henriquez a dirigi palabra na e mas o menos 
cuarenta bombero y polisnan miembro di Brandweer cu a participa den e 
pagamento di candela y e rescate di e victimanan. 


Den su discurso, Gezaghebber Henriquez a elogia e bomberonan pa nan team- 
work cu a permiti nan vence e candela den un tempo relativamente cortico. 
El a alaba directiva di Brandweer pa e bon preparacion y e ensayonan cu a 
haci e team asina efectivo. Pero mas cu tur otro cos, Gezaghebber a elogia e 
bomberonan pa nan curashi pa enfrenta un situacion masha peligroso. Paga 
candela ta e trabou di bombero, pero e candela aki tabata uno completa- 
mente diferente cu otronan cu peligernan hopi grandi. Nan heroismo a salba 
bida di un persona y preveni e desater di bira un catastrofe mayor. Pa ultimo, 
Gezaghebber Henriquez a sorprende esnan presente cu e anuncio cu Bestuurs 
College a dicidi di regala e prome dies bomberonan pa yega na e candela un 
“gratificatie” cu a resulta di ta un suma di 250 florin. Entre e diesnan tabata 
cinco Hulandes Europeo: Pabe Kooistra, Jesir de Boer,H. W. J. Brugman, A. A.W. 
“Tony” Hijmering y su ruman Evert Hijmering. E Arubianonan tabata Hubert 
Leonardo, Rufo Lampe, Oscar Arrindel, Damian Maduro y Albert Tromp. Sra. 
Livia Lampe ta corda cu nunca el a sinti su mes asina orguyoso di su Rufo. 


Epilogo 2016 
Na 1966 ami tabata doño di e cas na Alablancastraat 4. Mi mes tabata na New 
York preparando pa bay traha na Libia. Mi mayornan y un ruman tabata biba 
den Alablancastraat. Un otro ruman tabata biba e caya pazuid, Kolibriestraat. 
Increiblemente, den tur e añanan cu a pasa nunca mi a tende di e desaster. 
Algun siman pasa Chito Angela a conta mi di e accidente di avion. Intriga, mi a 
bay biblioteca na Bachstraat caminda mia haya basta informacion, pero no pa 
satisface mi curiosidad. Mi a papia cu Comandant de Cuba di Brandweeer, kende 
no tabatin mucho pa ofrece mi ademas di su cooperacion cu a resulta super 
valioso. Ta Comandant de Cuba a duna mi nomber di Rufo Lampe kende, hunto 
cu su esposa Livia, a resulta un fuente balioso di informacion. Mi charla cu Oscar 
Henriquez tambe tabata hopi fructifero. Originalmente mi a haya e impresion 
cu e avion a cay den un otro cura. Unabes cu mi a destila e informacion cu mi a 
recoge, mi a conclui cu ta den cura di mi amigo Ildo Ponson e avion a cay. Ildo cu 
Emma a yena hopi buraco den e tabla di informacion. Ta remarcabel cu ningun 
hende tabatin un potret relaciona cu e accidente. Na oficina di Brandweer di 
aeropuerto un tempo tabatin un plakkaat cu Gezaghebber a otorga e departa- 
mento durante e ceremonia di homenage y un potret di e grupo, pero eseynan 
a bay perdi dia cu nan a muda. Pesey, mi a reproduci algun di e corantnan di 50 
aña pasa. Aunke nan no ta di calidad halto nan ta agrega hopi balor na e storia. 


Epilogo 2023 
Mi ta spera cu e comunidad Arubiano, despues di a lesa e historia aki 
tambe lo sinti, mescos cu ami, e admiracion pa e bomberonan cu a risca 
nan propio bida pa salba bida di un prohimo y proteha propiedad particular. 
Mi ta kere cu un monumento, maske ta un simpel plakkaat conmemorativo 
chikito, pa recorda e desaster aki y honra e bomberonan, lo ta na su lugar 
Mi ta spera cu Minister Rocco Tjon lo por desvela un plakkaat dia 26 di augustus 
2023, e di 57 aniversario. 


Clyde R. Harms Sr. 


[ Despues di dirigi palabra, 
Gezaghebber Henriquez a felicita 
e bomberonan personalmente y 
presenta na cada un di nan un 
certificado di merito. 
Foto Beurs en Nieuwsberichten ] 


[ Den su capacidad di hefe di Brandweer, Gezaghebber Sr. Henriquez a 
dirigi palabra na bomberonan y polis cu a tuma parti den pagamento di 
candela y rescate di e victimanan causa pa e crash di un avion di MLD. 
Foto Beurs en Nieuwsberichten ] 

Fortaleza pa Famia 


Sinceramente, Pastor Marcel Balootje 


DEN un mundo caminda scuridad ta abunda, maldad den tur skina, inmoralidad kier surpasa norma y balor. Nos mester 
tene cuenta cu: 
no tin Hende perfecto, 
no tin Famia perfecto, 
no tin Iglesia perfecto, 
no tin Scol perfecto, 
no tin Gobierno perfecto, 
no tin Dokter perfecto, 
no tin Banco perfecto, 
y no tin Hospital perfecto. 
Awor nos ta bisa esaki, pasobra tur caminda cu tin hende fout por wordo cometi. 
Pa asina nos tur por realisa, cu solamente Dios ta perfecto, y solamente Dios ta bon. 


P’esey Dios den su inmenso amor y misericordia, a demostra na nos cu si nos ta biba den fieldad y obediencia na dj’E anto 
e ora ey exito lo alcansa nos bida y exito lo sigui nos. 
Solamente sea fuerte y tene hopi curashi, percura di haci conforme henter e lei cu mi siervo Moises a ordena bo, no bira 
for di dje ni na man drechi, ni na man robes, pa bo por tin exito unda cu bo bay (Josue 1:7). 
E buki di ley aki lo no aparta for di bo boca, ma bo mester medita den dje di dia y anochi, pa bo percura di haci conforme, 
tur loke ta para skirbi den dje. Pasobra e ora ey lo bo haci bo caminda prospera, y e ora ey lo bo tin exito (Josue 1:8). 


Tin hende ta gusta tende e asunto di cu hende no ta perfecto, pa asina nan por keda dwaal den e bida inmoral, y paranda, 
sin arepenti, uzando mesun excuus barata tur momento. 
P’esey Dios cu sa tur cos a laga e bijbel pa nos pasobra e bijbel ta e palabra di Dios cu tin poder pa cambia bida di hende y 
ta para skirbi: Tur scritura ta inspira pa Dios, y ta util pa siñansa, pa reprendemento, pa coreccion, pa educa den husticia, 
pe e hende di Dios por ta perfecto, ekipa pa tur bon obra (2 Timoteo 3:16). 


E palabra di Dios tin poder pa transforma bida di hende, pa duna hende un direccion nobo, pasobra tur cos bieu a pasa y 
a wordo haci nobo ora un persona entrega su bida na Cristo Hesus. 


Ta para skirbi: E pasonan di un hende ta estableci door di Señor. Y E tin delisia den su caminda. Maske e trompica e lo no 
cay pasobra Señor ta sostene cu Su man (Salmo 37:23-24). 


Husticia di e hende perfecto, lo dirigi su caminda, ma e malbado lo cay pa medio di su mes maldad (Proverbionan 11:5). 


Pa medio di nos fieldad, nos comunion cu Dios ta aumenta, y nos lo mira milager sosode den nos bida, pa medio di fieldad 
y obediencia. Fieldad y obediencia na Dios ta bini for di e naturalesa di humildad cu mester ta biba den cada un di nos. 
Ora nos ta reconoce Dios tur momento den nos bida ta señal cu e luz di Dios ta presente den nos bida, pasobra nos tin 
comunion cu Dios. 


Un bida di oracion, firme y constante ta aumenta, fieldad y obediencia, pero tambe ta duna nos e siguridad cu Dios nunca 
lo laga nos desampara. 
Nos bida, nos crecemento den tur area di nos bida ta depende 100% riba nos fieldad y obediencia na Dios. Pasobra e 
palabra di Dios ta siña nos, cu pega na Dios nos por tur cos, leu for di Dios nos no ta logra nada, pasobra e rama cu separa 
for di e mata no por duna fruta. 


Tur momento laga fieldad y obediencia, dirigi nos curason. 


Exito lo alcansa nos bida ora nos ta fiel y obediente na Dios 

“Señor ta mi wardador, 
mi’n tin falta di nada 
Den cunucu di yerba berde 
e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu tristesa pero conforme cu boluntad di 
Dios, nos ta participa fayecimento di: 


Joseph Bellarion Helder 
Mihor conoci como: “Beo” 
*30-04-1941 - †16-08-2023 


Na nomber di su 
Querida esposa: 
Maria Helder-Werleman 


Yiunan: 
Desirée Thodé-Helder y Marlon Thodé 
Marisol Thiel-Helder y Alexander Thiel 


Nietonan: 
Jean-Paul Martis 
Joshua Martis 
Isabel Thodé 
Angèlle Thodé 
David Thodé 


Mayornan: 
†Juan y †Petronia Helder-Dirks 


Rumannan: 
†Celestino y †Anselma Helder-Lampe y 
yiunan 
Damiano y †Andresita Helder-Luidens y 
yiunan 
†Dionisia Helder 
†Mario y †Bernabela Helder-Wever y yiunan 
Veronica y †Andres Werleman-Helder y 
yiunan 
†Vera y Joaquin Willems-Helder y yiunan 
Eugenio y Maria Helder-Dijkhoff y yiunan 
Alfredo y Elisabeth Helder-Arends y yiunan 
†Laureano y †Albertina Donata-Tromp y 
yiunan 
†Lica Werleman y yiunan 
†Pojon Werleman y yiunan 
†Primitivo Werleman 


Su suanan y cuñanan, sobrino y sobrinanan, 
primo y primanan, amigonan y bisiñanan 


Demas famia: 
Helder, Donata, Werleman, Dirks, Lampe, 
Luidens, Wever, Willems, Dijkhoff, Arends, 
Tromp, Ras, Limonier, v/d Biezen, Franken, 
Thodé, Cano, Thiel, Middendorp, 
Obispo, Rasmijn, Bikker, Burleson, Davelaar, 
van Cleef, Wolff, Wong, Geerman,Leon 
Nos disculpa si den nos tristesa nos por a 
lubida algun famia. 


Acto di despedida ta tuma lugar diaranson 
23 di augustus 2023 na Aurora Funeral Home 
di 2or pa 4or di atardi. 


Cremacion ta tuma lugar despues den seno 
familiar. 


Despues di entiero no ta ricibi bishita di 
condolencia na cas. 


“Dios ta amor... y amor ta Dios, maske mi no ta 
na e mundo aki, tur dia lo mi ta banda di boso 
Curazon, mi por stens di loke Señor ta hasi” 
Salmo 33 


A fayece 


Anton G. Mastenbroek 
*10-09-1954 - †17-08-2023 


Na nomber di su: 
Casa: 
Ruth Esther Varela B 


Yiunan: 
Lev Varela 
Frank Mastenbroek 
Mark Mastenbroek 


Nietonan: 
Jeremy Varela 
Mya Varela 
Melixienne S. Mastenbroek 
Jahmar Anton Mastenbroek 


Rumanan: 
Franks Mastenbroek, Mireilla Spetter en Willem 
Tur demas amigonan, conocirnan y bisiñanan 
Coleganan: 
AZV y BGD 


Ta invita pa acto di despedida cual lo tuma lugar 
diaranson 23 di augustus 2023 di 2’or pa 4’or ta 
atardi na Royal Funeral Home. 


Condolencia lo tuma lugar diamars 22 di 
augustus 2023 na Royal Funeral Home di 7’or pa 
9’or di anochi. Cremacion lo tuma lugar despues 
den seno familiar. 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


A fayece cristianamente 


Sr. Dominico 
Henriquez 
Mihor conoci como ”Coco of Chapido” 
*06-07-1936- †20-08-2023 


Acto di despedida lo wordo anuncia despues 


Lagrima y flornan por seca, su recuerdonan y tur 
loke el a haci y significa pa nos, lo keda graba pa 
semper den nos mente y curason. 
“Cerca Dios mi alma ta na paz, ta di DJ’E mi 
salbacion ta bin” 
Salmo 62:1 


Cu inmenso tristesa na nos curason, nos ta 
participa fayecimento cristianamente di: 


Miguel Dirksz 
Mihor conoci como “Melecio of Melao” 
*12-02-1954 - †17-08-2023 


Na nomber di su: 
Mayornan: 
†Cecilia Dirksz-Werleman 
†Leonardo Dirksz 


Rumannan: 
Ambrosio “Nene” Dirksz 
Maria Y Marcelo “Chelo” Croes-Dirksz 
Reina y †Zacharias “Chai” Kelly-Dirksz 
Johanna Dirksz 
†Egilio Dirksz 
Aura y Mario Tromp-Dirksz 
Jose Gregorio “Johnny” y Ibelice Dirksz- 
Candelario 


Tanta: 
Cornelia Croes-Werleman 


Sobrino y sobrinanan, primo y primanan, comer y 
compernan,ihanan, bisiñanan, conocirnan. 


Tur su ex coleganan: 
Fatamorgana Excavations Stones Work N.V., tur su 
bon amigonan di bou palo Fishing Team. 


Demas fammia: Dirksz, Werleman, Croes, Kelly, 
Tromp, Paesch, Ras, Jansen, Panneflek, Geerman, 
Kock, Petrocchi, Wernet, Vasquez, Chirino, 
Morillo, Vrolijk, Ellis, Solognier, Oduber, Koolman, 
Maduro, Candelario, Rasmijn, Emerencia, Wever, 
Boekhoudt, Hasham 


Ta invita pa acto di entiero cual lo tuma lugar na 
Aurora Funeral Home diahuebs 24 di augustus 
2023 di 2’or pa 4’or di atardi. Despues lo sali pa 
Santana Catolico Sta Cruz. 
Nos disculpa si den nos tristesa nos por a lubida 
algun famia of conocir. 
Gradicimento 


Pa medio di esaki yiunan, nieta-y nietonan, 
bisanieta- y bisanietonan, 


Sobrino- y sobrinanan y demas famia kier a 
gradici tur esnan cu di un of otro manera a 
duna nos sosten, Consuelo y forsa durante 
enfermedad y entiero di nos difunto stima 


Teresita 
Luydens-Henriquez 
“Chita”, “Doeis” 
Boso muestra di atencion a pone nos realisa 
cu e no a nifica hopi solamente pa nos, 
pero cu e tabata stima pa hopi otro tambe. 
Un danki special na su Dokter Ilse Tromp, y 
na Aurora Funeral Home pa su bon servicio 
y atencion. Tambe na un y tur cu a manda 
flor, whatsapp, email, condolencia riba 
facebook y a haci yamadanan telefonico. 


Boso muestra di atencion tabata un gran 
Consuelo pa nos. 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, Pa mi bolbe haña 
forsa”. - Salmo: 23 


Cu profundo dolor na nos curason, nos ta 
anuncia fayecimento di: 
Basilio Croes 
*09-01-1939 - †18-08-2023 


Acto di entiero lo wordo anuncia despues 


The Lord is my light and my salvation— 
whom shall I fear? 
The Lord is the stronghold of my life— 
of whom shall I be afraid? 
One thing I ask from the Lord, this only do I seek: 
that I may dwell in the house of 
the Lord all the days of my life, 
to gaze on the beauty of the Lord 
and to seek him in his temple. 
Psalm 27 v2 Of David 


With heavy hearts, we announce the 
passing of our dearly beloved husband, 
brother, uncle, and friend. 


Ray Anthony Joseph 
Sunrise July 02, 1957 
Sunset August 17, 2023 


Son of † Kelvin Harold Joseph & 
† Marlene S. Westerburger 


Left to Mourn are: 
His Wife: 
Wendy Joseph Vrolijk 


His Sisters: 
Patricia & Donna Joseph 


His Niece and Nephew: 
Dorene Joseph, Dahlia Gomes and 
Shawn William Gomes 


His Aunts and Uncles: 
† Betty & † Anzlim Augustin Westerburger & Family 
† Johannes & † Nina Westerburger Silva & Family 
Sonia Westerburger & Family 
Ronnie & Grace Westerburger Winterdaal & 
Family 
Magda & † Aurealo Buckley Westerburger & 
Family 
† Irvin & Ines Westerburger Cardona & Family 
Alida Westerburger 
† Myra, † Sybel, † Yoland, † Rita, † Vance, † Fish, + 
Burty & † Gloria Joseph 


His Brothers & Sisters in Law: 
Carlos Vrolijk & Brenda Bouwman & Family 
Armando Vrolijk & Heidi Verstraeten & Family 
Alicia Vrolijk 
Ricardo Vrolijk 


Friends of Musical Band De Trupialen 1975: Jimmy 
Oduber, Robby Hart, Carlos Franken, Kenneth 
Hoogvliets, Frank Tromp, Gino Polak, †David 
Croes, † Francis Oduber & † Albert Croes 


Friends of Musical Band Highway Six: Anthony 
Hoevertsz, Johnny Milan, Alice Nobrega, Allan 
Drenel Manrique & Benjamin Giel, Jonathan 
Hoevertsz 


Families & Close Friends: 
Joseph, Vrolijk, Augustin, Westerburger, Buckley, 
Jie Sam Foek, Noel, Luidens, Maduro, Croes, 
Odor, Fingal, Hek, Mc Neill, Hart, Vingal, Solagnier, 
Adonis and Neighbors. 


The funeral service will take place at Aurora 
Funeral Home & Crematory, Cumana 76 on 
Tuesday, August 22nd, 2023, from 2:00 pm -4:00 
pm. 


The body will be cremated in close family kring. 


Our sincere apology If in our grief we forgot to 
mention any family and/or friends. 


We ask all attendees to dress colorfully in 
celebration of his life. 


Proverbios 4:20-23 


Hijo mío, está atento a mis palabras;Inclina tu 
oído a mis razones. 
No se aparten de tus ojos; 
Guárdalas en medio de tu corazón; 
22 Porque son vida a los que las hallan, 
Y medicina a todo su cuerpo. 
23 Sobre toda cosa guardada, guarda tu 
corazón; 
Porque de él mana la vida. 


Cu dolor na nos curason, nos taanuncia 
fayecimento di nos ser stima: 


Ternura J. Ortin 
Chavez-Nava 
*11-05-1951 †17-08-2023 


Acto di despedida lo wordo anuncia despues. 


Mi no a muri. Ta p’esey mi no a bisa ayo 
Mi a djies habri mi halanan y bula keto bay 
Boso a keda atras. No laga tristesa domina boso 
Keda uni un cu otro pa mi alma. Esey lo ta un alegria 
Recorda mi cu hopi amor 


Gradecido pa loke el a nifica pa nos, nos ta anuncia cu 
hopi tristesa fayecimento di 


Juan Hieronimo Tromp 
16 juni 1937 – 19 augustus 2023 
Na bida propietario di ex -Ina’s Party Center 


Su esposa stima: 
Ina Tromp 


Su yiunan stima: 
Yvonne y Vladimir Fouchard-Tromp (Miami, Florida) 
Sandra y Jose Vrolijk-Tromp (Melbourne, Florida) 


Su nietonan stima: 
Jordano y Shadira Blanco-Clarissa 
Yadviga Fouchard y Deeangelo Valdepena (Orlando, 
Florida) 
Boris Fouchard (Miami, Florida) 
Cee-Jay Vrolijk (Melbourne, Florida) 


Su bisanieta stima: Zynia Blanco 
Manera bisanieta: Kyzia Kuiperi 
Su bisanieto stima: Dyami Valdepena (Orlando, Florida) 


Mayornan: 
†Maria y †Heronimo Tromp-Weller 


Rumannan: 
†Petra Chan-Tromp 
†Cipriano (Nilo) Tromp 
†Emiliana (Emma) Geerman-Tromp 
†Juan Ramiro Tromp 
†ulian (Donny Tromp) 
†Euphrosina (Ina) Tromp 
Ronald Tromp y Lourdes Figaroa 
Angelica (Candy) Racamy-Tromp 
Theresita Tromp 
Emelinda Tromp 
†Jan Tromp 


Sobrino- y sobrinanan: 
Rosita y Royce Baarh-Chan y famia 
Anthony Geerman y famia 
Stella y Philip Tromp-Chan y famia 
†Alvaro Tromp 
Sang Chan 
Sergio Tromp 
Tack y Regina Chan-Barbosa y famia 
Cesario Tromp 
Johnny Chan 


Swa- y cuñanan: 
†Domi y Jane Tromp-Hoevertsz y famia 
Jimmy y Daisy Tromp-Erasmus y famia 
†Jossy Tromp 
Philip y Stella Tromp-Chan y famia 
Chinda y Edwin Croes-Tromp y famia 
Lourdes Tromp y Pio Werleman y famia 


Ihanan: 
Rosita Baarh-Chan 
Sang Chan 
Tack Chan 
Johnny Chan 
Marvin Stamper 
Howard Croes 
Patrick Arends 
Jordano Blanco 
Boris Fouchard 
Zynia Blanco 


Demas famia: Weller, Croeze, Bareño, Wolff, Dirksz 
Primo- y primanan, famia na Merca, Hulanda y Cuba 


Amigonan di cas: Sherby y Marlene Croes y famia 
Rudy Stamper y famia 


Acto di condolencia y respons: diabierna 25 augustus 
2023 pa 2:00-4:00 p.m. den Misa Santa Anna na Noord. 
Cremacion lo tuma luga den seno familiar. 


Despues di acto di condolencia y respons no ta ricibi 
bishita di condolencia na cas. 


Ki alegria, ora nan a bisa mi: 
“Ban cas di Señor!” 
I awor, ata mi aki para na Bo porta Señor. 
Salmo 122 


Cu dolor na nos curason, nos ta participa 
fayecimento di nos ser stima: 


Sra. Philomena M. 
Cheng-Hennep 
Cariñosamente yama “Philo of Mena” 
*04-05-1947 - †19-08-2023 


Acto di despedida lo wordo anuncia despues 


